PMIndiaData/PMIndiaSum huggingface dataset:
ପ୍ରଧାନମନ୍ତ୍ରୀ ପୁନଃ ନିର୍ବାଚିତ ହୋଇଥିବା ପର୍ତ୍ତୁଗାଲର ପ୍ରଧାନମନ୍ତ୍ରୀ ମାନ୍ୟବର ଆଣ୍ଟୋନିଓ କୋଷ୍ଟାଙ୍କୁ ଅଭିନନ୍ଦନ ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପର୍ତ୍ତୁଗାଲରେ ହୋଇଥିବା ସଂସଦୀୟ ର୍ନିବାଚନରେ ପୁନର୍ବାର ଉତ୍ତମ ପ୍ରଦର୍ଶନ ପାଇଁ ପର୍ତ୍ତୁଗାଲର ପ୍ରଧାନମନ୍ତ୍ରୀ ମାନ୍ୟବର ଆଣ୍ଟୋନିଓ କୋଷ୍ଟାଙ୍କୁ ଅଭିନନ୍ଦନ ଜଣାଇବା ସହ ପର୍ତ୍ତୃଗାଲ ସହିତ ଉତ୍ତମ ଏବଂ ସମୟ ପରୀକ୍ଷିତ ଗଭୀର ସମ୍ପର୍କ ସ୍ଥାପନ ପାଇଁ ଇଚ୍ଛାବ୍ୟକ୍ତ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ମୋର ବନ୍ଧୁ ପ୍ରଧାନମନ୍ତ୍ରୀ ଆଣ୍ଟୋନିଓ କୋଷ୍ଟାଙ୍କୁ ପର୍ତ୍ତୁଗାଲ ସଂସଦୀୟ ର୍ନିବାଚନରେ ପୁନର୍ବାର ଉତ୍ତମ ପ୍ରଦର୍ଶନ ଏବଂ ପୁନଃ ର୍ନିବାଚିତ ପାଇଁ ଅଭିନନ୍ଦନ । ପର୍ତ୍ତୁଗାଲ ସହିତ ଉଷ୍ମ ଏବଂ ସମୟ ପରୀକ୍ଷିତ ସମ୍ପର୍କକୁ ଆହୁରି ଗଭୀର କରିବା ପାଇଁ ତତ୍ପର ଅଛୁ ।”
ସ୍ୱାସ୍ଥ୍ୟ ଏବଂ ଔଷଧ କ୍ଷେତ୍ରରେ ଭାରତ-କ୍ୟୁବା ସହଯୋଗ ବୁଝାମଣାକୁ କ୍ୟାବିନେଟର ଅନୁମୋଦନ

ସ୍ୱାସ୍ଥ୍ୟ ଏବଂ ଔଷଧ କ୍ଷେତ୍ରରେ ସହଯୋଗ ପାଇଁ ଭାରତ ଏବଂ କ୍ୟୁବା ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ର (ଏମଓୟୁ)କୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ପିଛିଲା ଭାବେ ମଞ୍ଜୁରି ମିଳିଛି । ଏହି ଏମଓୟୁ ନୂଆଦିଲ୍ଲୀଠାରେ 6 ଡିସେମ୍ବର, 2017ରେ ସ୍ୱାକ୍ଷରିତ ହୋଇଥିଲା । ଏମଓୟୁରେ ନିମ୍ନଲିଖିତ କ୍ଷେତ୍ରରେ ସହଯୋଗ ପାଇଁ ବ୍ୟବସ୍ଥା ରହିଛି- ଡାକ୍ତର, ଅଧିକାରୀ, ଅନ୍ୟ ସ୍ୱାସ୍ଥ୍ୟ ପେଶାଦାର ଏବଂ ବିଶେଷଜ୍ଞମାନଙ୍କ ବିନିମୟ ଏବଂ ପ୍ରଶିକ୍ଷଣ ମାନବ ସମ୍ବଳ ଏବଂ ସ୍ୱାସ୍ଥ୍ୟ ସେବାର ବିକାଶ ତଥା ସ୍ୱାସ୍ଥ୍ୟ ସୁବିଧା କେନ୍ଦ୍ର ପ୍ରତିଷ୍ଠାରେ ସହାୟତା ସ୍ୱାସ୍ଥ୍ୟସେବା କ୍ଷେତ୍ରରେ ମାନବ ସମ୍ବଳର ସ୍ୱଳ୍ପକାଳୀନ ପ୍ରଶିକ୍ଷଣ ଔଷଧ, ଚିକିତ୍ସା ଉପକରଣ ଏବଂ ସୂଚନା ବିନିମୟ ପାଇଁ ନିୟମ ଦୁଇ ପକ୍ଷ ମଧ୍ୟରେ ଔଷଧ ଏବଂ ଅନ୍ୟ ଚିହ୍ନଟ କ୍ଷେତ୍ରରେ ବ୍ୟବସାୟ ବିକାଶ ସୁଯୋଗକୁ ପ୍ରୋତ୍ସାହନ ଜେନେରିକ ଏବଂ ଜରୁରୀ ଔଷଧର ଉପଲବ୍ଧତା ତଥା ଔଷଧ ଯୋଗାଣ ପାଇଁ ସହାୟତା ସ୍ୱାସ୍ଥ୍ୟ ଉପକରଣ ଏବଂ ଔଷଧୀୟ ଉତ୍ପାଦର ଉପଲବ୍ଧତା ପାରସ୍ପରିକ ନିଷ୍ପତ୍ତି ଅନୁଯାୟୀ ସହଯୋଗର ଅନ୍ୟ କ୍ଷେତ୍ର ଚିହ୍ନଟ କରିବା ଏହି ଏମଓୟୁର କାର୍ଯ୍ୟାନ୍ୱୟନ ଅନୁଧ୍ୟାନ କରିବା ଏବଂ ବୁଝାମଣର ଅନ୍ୟ ବିବରଣୀ ପାଇଁ ଏକ ମିଳିତ କାର୍ଯ୍ୟଗୋଷ୍ଠୀ ଗଠନ କରାଯିବ ।
ଗୁଜରାଟ ରୋଜଗାର ମେଳାରେ ପ୍ରଧାନମନ୍ତ୍ରୀଙ୍କ ଉଦ୍‌ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ୨୧୯.୧୦.୨୦୨୨) ଭିଡିଓ ବାର୍ତ୍ତା ଜରିଆରେ ଗୁଜରାଟ ରୋଜଗାର ମେଳାରେ ଅଭିଭାଷଣ ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ବିଭିନ୍ନ ଶ୍ରେଣୀରେ ନିଯୁକ୍ତିପତ୍ର ହାସଲ କରିଥିବା ହଜାର ହଜାର ଯୁବ ପ୍ରାର୍ଥୀଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଧନତେରାସ ଭଳି ପବିତ୍ର ଦିବସରେ କିପରି ଜାତୀୟ ସ୍ତରରେ ୭୫ହଜାର ପ୍ରାର୍ଥୀଙ୍କୁ ନିଯୁକ୍ତିପତ୍ର ବାଣ୍ଟିଥିଲେ ତାହାର ସ୍ମୃତିଚାରଣ କରିଥିଲେ । ଧନତେରାସ ଦିନ ହିଁ ପ୍ରଧାନମନ୍ତ୍ରୀ ଏପରି ରୋଜଗାର ମେଳା ବିଭିନ୍ନ ରାଜ୍ୟ ଓ କେନ୍ଦ୍ରଶାସିତ ଅଞ୍ଚଳରେ ଆୟୋଜିତ ହେବ ବୋଲି କହିଥିଲେ । ଗୁଜରାଟ ଏ ଦିଗରେ ତ୍ୱରିତ ପଦକ୍ଷେପ ନେବା ଯୋଗୁଁ ଆଜି ୫୦୦୦ ପ୍ରାର୍ଥୀ ଗୁଜରାଟ ପଞ୍ଚାୟତ ସେବା ବୋର୍ଡରୁ ନିଯୁକ୍ତି ପତ୍ର ଗ୍ରହଣ କରୁଥିବାବେଳେ, ଗୁଜରାଟ ସବ୍‌ଇନ୍ସିପେକ୍ଟର ନିଯୁକ୍ତି ବୋର୍ଡ ଓ ଲୋକରକ୍ଷକ ନିଯୁକ୍ତି ବୋର୍ଡରୁ ଆଠହଜାର ପ୍ରାର୍ଥୀ ନିଯୁକ୍ତି ପତ୍ର ଗ୍ରହଣ କରିଛନ୍ତି । ଏହିପରି ଦ୍ରୁତ ପଦକ୍ଷେପ ଦେଇଥିବାରୁ ପ୍ରଧାନମନ୍ତ୍ରୀ ଗୁଜରାଟ ମୁଖ୍ୟମନ୍ତ୍ରୀ ଓ ତାଙ୍କ ଦଳର ସଦସ୍ୟଙ୍କୁ ସାଧୁବାଦ ଜଣାଇଥିଲେ । ପ୍ରଧାନମନ୍ତ୍ରୀ ଜଣାଇଥିଲେ ନିକଟରେ ଗୁଜରାଟରେ ହଜାର ହଜାର ଯୁବକ ଯୁବତୀଙ୍କୁ ନିଯୁକ୍ତିପତ୍ର ପ୍ରଦାନ କରାଯାଇଛି ଓ ବର୍ଷକ ମଧ୍ୟରେ ୩୫ହଜାର ପଦବୀ ପୂରଣ କରିବା ଲକ୍ଷ୍ୟ ଦିଗରେ କାର୍ଯ୍ୟ ଆରମ୍ଭ ହୋଇଯାଇଛି । ଗୁଜରାଟରେ ନିଯୁକ୍ତି ଓ ଆତ୍ମନିଯୁକ୍ତି ସୁଯୋଗ ସୃଷ୍ଟି କରିଥିବା ଶ୍ରେୟ ପ୍ରଧାନମନ୍ତ୍ରୀ ରାଜ୍ୟର ନୂତନ ଶିଳ୍ପ ନୀତିକୁ ଦେଇଥିଲେ । ସେ ଡିଜିଟାଲ ପ୍ଲାଟଫର୍ମ ଓଜା ଓ ତୃତୀୟ ଏବଂ ଚତୁର୍ଥ ଶ୍ରେଣୀ ପଦବୀ ନିମନ୍ତେ ସାକ୍ଷାତକାର ବ୍ୟବସ୍ଥା ଉଚ୍ଛେଦ ନୀତିରେ ପ୍ରଶଂସା କରିଥିଲେ । ସେ କହିଥିଲେ ଯେ ଅନୁସନ୍ଧାନ ମୋବାଇଲ ଆପ୍ ଓ ନିଯୁକ୍ତି ୱେବ ପୋର୍ଟାଲ ଯୋଗୁ କର୍ମନିଯୁକ୍ତି ଅନୁସନ୍ଧାନକାରୀଙ୍କ ପାଇଁ ଅନେକ ସୁବିଧା ହୋଇଛି । ଏହି ଆପ୍ ବଳରେ ନିଯୁକ୍ତି ପ୍ରଦାନ କାରୀ ଓ ନିଯୁକ୍ତି ଅପେକ୍ଷାରେ ପ୍ରାର୍ଥୀଙ୍କ ମଧ୍ୟରେ ଯୋଗସୂତ୍ର ସ୍ଥାପନ ହୋଇପାରୁଛି । ସେହିଭଳି ଗୁଜରାଟ ଲୋକସେବା ଆୟୋଗଙ୍କ ଦ୍ୱାରା ତ୍ୱରିତ ନିଯୁକ୍ତି ପ୍ରକ୍ରିୟା ମଧ୍ୟ ଜାତୀୟସ୍ତରରେ ପ୍ରଶଂସା ଭାଜନ ହୋଇଛି । ପ୍ରଧାନମନ୍ତ୍ରୀ କହିଥିଲେ ଯେ ଏ ପ୍ରକାର ରୋଜଗାର ମେଳା ଆଗାମୀ ଦିନରେ ଉଭୟ ଜାତୀୟ ଓ ରାଜ୍ୟସ୍ତରରେ ଆୟୋଜିତ ହେବ । କେନ୍ଦ୍ର ସରକାର ୧୦ଲକ୍ଷ ନିଯୁକ୍ତି ଦେବା ନେଇ କାର୍ଯ୍ୟ କରୁଥିବାବେଳେ ରାଜ୍ୟ ଓ କେନ୍ଦ୍ରଶାସିତ ଅଞ୍ଚଳ ମଧ୍ୟ ଏହି ଅଭିଯାନରେ ସାମିଲ ହେଉଥିବାରୁ ଏହି ସଂଖ୍ୟା ଆହୁରି ବୃଦ୍ଧି ପାଇବ । “ଏହା ବ୍ୟାପକ ଭାବେ ଅଭିଯାନକୁ ତ୍ୱରାନ୍ୱିତ କରି ସରକାରୀ ଯୋଜନାର ପୂର୍ଣ୍ଣତା ଦିଗରେ ସହାୟକ ହେବ’ ବୋଲି ସେ କହିଥିଲେ । ୨୦୪୭ ସୁଦ୍ଧା ଦେଶକୁ ଉନ୍ନତ ରାଷ୍ଟ୍ରର ମାନ୍ୟତା ଦେବାକୁ ଏହି ଯୁବପିଢି ଗୁରୁତ୍ୱପୂର୍ଣ୍ଣ ଭୂମିକା ଗ୍ରହଣ କରିବେ । ଏହା ସହ ପ୍ରଧାନମନ୍ତ୍ରୀ ସେମାନଙ୍କୁ ଦେଶ ତଥା ସମାଜ ପ୍ରତି ସେମାନଙ୍କ କର୍ତ୍ତବ୍ୟ ପାଳନ କରିବାକୁ ଆହ୍ୱାନ ଦେଇଥିଲେ । ସେ ସେମାନଙ୍କୁ ଅଧିକ ଶିଖିବା ଓ କୌଶଳ ବିକାଶ ପାଇଁ କାର୍ଯ୍ୟ କରିବାକୁ ପରାମର୍ଶ ଦେବା ସହ ଚାକିରି ପାଇବା ପରେ ସେମାନଙ୍କ ଅଭିବୃଦ୍ଧି ଶେଷ ହୋଇଗଲା ବୋଲି ଭାବିବା ଅନୁଚିତ ବୋଲି କହିଥିଲେ । “ଏହା ଆପଣ ମାନଙ୍କ ପାଇଁ ଅନେକ ଦ୍ୱାରା ଖୋଲିବ । ଉତ୍ସର୍ଗୀକୃତ ମନୋଭାବ ନେଇ କର୍ତ୍ତବ୍ୟ ସମ୍ପାଦନ କଲେ ଏହା ଆପଣମାନଙ୍କୁ ପ୍ରବଳ ଆତ୍ମସନ୍ତୋଷ ପ୍ରଦାନ କରିବା ସହ ପ୍ରଗତିର ଦ୍ୱାର ମଧ୍ୟ ଉନ୍ମୁକ୍ତ କରିବ କହି ପ୍ରଧାନମନ୍ତ୍ରୀ ତାଙ୍କ ବକ୍ତବ୍ୟ ସମାପନ କରିଥିଲେ ।
“ଉନ୍ନତ ମଡେଲ ସିଙ୍ଗଲ ୱିଣ୍ଡୋ’ର ବିକାଶ ଲାଗି ଭାରତ-ଜାପାନ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ "ଉନ୍ନତ ମଡେଲ ସିଙ୍ଗଲ ୱିଣ୍ଡୋ'ର ବିକାଶ ଲାଗି ଭାରତ ଏବଂ ଜାପାନ ମଧ୍ୟରେ ବୁଝାମଣା (ଏମଓୟୁ)କୁ ମଞ୍ଜୁରି ପ୍ରଦାନ କରିଛନ୍ତି । ଲାଭ : ଏହି ଏମଓୟୁ ଦ୍ୱାରା ବ୍ୟବସାୟ ସହ ଜଡ଼ିତ କାର୍ଯ୍ୟ ଲାଗି ଆବଶ୍ୟକ ପ୍ରଶାସନିକ ପ୍ରକ୍ରିୟାର ନିମନ୍ତେ "ଉନ୍ନତ ମଡେଲ ସିଙ୍ଗଲ ୱିଣ୍ଡୋ'ର ବିକାଶ ଏବଂ ଭାରତରେ କେନ୍ଦ୍ର ଏବଂ ରାଜ୍ୟ ସରକାରଙ୍କ ନିକଟରେ ଏହାକୁ କାର୍ଯ୍ୟକାରୀ କରିବା ଲାଗି ଭାରତ ଏବଂ ଜାପାନ ମଧ୍ୟରେ ସହଯୋଗ ସୁନିଶ୍ଚିତ ହୋଇପାରିବ । ଏଥିସହିତ ଏକ ଏପରି ଢାଂଚାର ବିକାଶ ଲାଗି ମଧ୍ୟ ଭାରତ ଏବଂ ଜାପାନ ମଧ୍ୟରେ ସହଯୋଗ ସମ୍ଭବ ହୋଇପାରିବ ଯେଉଁଥିରେ ପ୍ରକ୍ରିୟା ତ୍ୱରିତ ଢଂଗରେ ପୂରଣ ହୋଇପାରିବ, ଯଦ୍ଦ୍ୱାରା ଦେଶରେ "ବ୍ୟବସାୟିକ ସୁଗମତା'କୁ ପ୍ରୋତ୍ସାହନ ଦେବା ଲାଗି ଭାରତ ପକ୍ଷରୁ କରାଯାଉଥିବା ପ୍ରୟାସ ତ୍ୱରାନ୍ୱିତ ହୋଇପାରିବ । "ଉନ୍ନତ ମଡେଲ ସିଙ୍ଗଲ ୱିଣ୍ଡୋ' ଭାରତରେ ଏବଂ ବିଦେଶରେ ଗ୍ରହଣୀୟ ହୋଇଥିବା ସର୍ବୋତ୍ତମ ପଦ୍ଧତି କିମ୍ବା ପ୍ରଥା ଉପରେ ଆଧାରିତ । ଏଥିରେ ମାପିବା ଯୋଗ୍ୟ ପରିମାପ ଏବଂ ଆଗାମୀ ସମ୍ଭାବ୍ୟ ବାଧା ଚିହ୍ନଟ ହୋଇପାରିବ । ତେଣୁ ଏହା ନିବେଶକୁ ସୁବିଧାଜନକ କରିବ ।
ଉଗାଣ୍ଡାରେ ଭାରତୀୟ ବଂଶୋଦ୍ଭବଙ୍କୁ ସମ୍ବୋଧିତ କରୁଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତୀୟ ବଂଶୋଦ୍ଭବଙ୍କୁ ଆଜି ଉଗାଣ୍ଡାରେ ସମ୍ବୋଧିତ କରିଥିଲେ । ରାଜଧାନୀ କାମ୍ପାଲାରେ ଆୟୋଜିତ ଏହି ସମାରୋହରେ ଉଗାଣ୍ଡାର ରାଷ୍ଟ୍ରପତି ଶ୍ରୀ ମୁସେଭେନୀ ମଧ୍ୟ ଉପସ୍ଥିତ ଥିଲେ । ନିଜ ଅଭିଭାଷଣରେ ପ୍ରଧାନମନ୍ତ୍ରୀ କହିଥିଲେ ଯେ ଉଗାଣ୍ଡାରେ ବସବାସ କରୁଥିବା ଭାରତୀୟ ବଂଶୋଦ୍ଭବମାନଙ୍କ ସହିତ ଏକ ଭିନ୍ନ ଭାବନାତ୍ମକ ସମ୍ପର୍କର ଅନୁଭୂତି ମୋତେ ମିଳିଲା । ସେ କହିଥିଲେ ଯେ ଆଜି ଏହି ସମାରୋହରେ ରାଷ୍ଟ୍ରପତି ଶ୍ରୀ ମୁସେଭେନୀଙ୍କ ଉପସ୍ଥିତି ଉଗାଣ୍ଡାରେ ବସବାସ କରୁଥିବା ଭାରତୀୟ ବଂଶୋଦ୍ଭବ ଏବଂ ଭାରତ ଜନସାଧାରଣ ତାଙ୍କର ଶ୍ରଦ୍ଧାକୁ ପ୍ରତିପାଦିତ କରୁଛି । ଆସନ୍ତା କାଲି(ବୁଧବାର ଦିନ) ଉଗାଣ୍ଡାର ସଂସଦକୁ ସମ୍ବୋଧିତ କରିବାର ସମ୍ମାନ ଦେଇଥିବାରୁ ସେ ରାଷ୍ଟ୍ରପତି ଶ୍ରୀ ମୁସେଭେନୀ ଏବଂ ଉଗାଣ୍ଡାର ଜନସାଧାରଣଙ୍କୁ ହୃଦୟର ସହିତ ଧନ୍ୟବାଦ ଜ୍ଞାପନ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଭାରତ ଏବଂ ଉଗାଣ୍ଡା ମଧ୍ୟରେ ସଂପର୍କ ଅତି ପୁରାତନ । ସେ ଦୁଇ ଦେଶ ମଧ୍ୟରେ ଥିବା ଐତିହାସିକ ସଂପର୍କରେ ସ୍ମରଣ କରବା ସହିତ ଉପନିବେଶବାଦ ବିରୁଦ୍ଧରେ ସଂଗ୍ରାମ ଏବଂ ଉଗାଣ୍ଡାରେ ରେଳ ନିର୍ମାଣ କାର୍ଯ୍ୟ ବିଷୟରେ ଅବଗତ କରାଇଥିଲେ । ସେ କହିଥିଲେ ଯେ ଅନେକ ଭାରତୀୟ ମଧ୍ୟ ଉଗାଣ୍ଡାର ରାଜନୀତିରେ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିଛନ୍ତି । ସେ ଏହି ଅବସରରେ ସାଂସ୍କୃତିକ ପ୍ରଦର୍ଶନରେ ପରିଲକ୍ଷିତ ଭାରତୀୟତାର ଭାବନାକୁ ଜୀବନ୍ତ ରଖିଥିବାରୁ ଭାରତୀୟ ସମୁଦାୟର ବେଶ ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ ଗୁରୁତ୍ୱ ପ୍ରଦାନ କରି କରିଥିଲେ ଯେ ଉଗାଣ୍ଡା ସହିତ ସମଗ୍ର ଆଫ୍ରିକା ଦେଶ ଭାରତ ପାଇଁ ଗୁରୁତ୍ୱପୂର୍ଣ୍ଣ । ସେ କହିଥିଲେ ଯେ ଉପନିବେଶବାଦ ବିରୋଧି ସଂଗ୍ରାମର ଇତିହାସ, ଏକ ବଡ ସଂଖ୍ୟାରେ ଭାରତୀୟ ପ୍ରବାସ ଏବଂ ସାଧାରଣ ବିକାଶର ଆହ୍ୱାନଗୁଡିକ, ଏହାର କାରଣ । ସେ କହିଥିଲେ ଯେ ଭାରତ ଆଜି ବିଶ୍ୱରେ ଦୃତ ଗତିରେ ଅଗ୍ରସର ହେଉଥିବା ଅର୍ଥବ୍ୟବସ୍ଥାଗୁଡିକ ମଧ୍ୟରୁ ଅନ୍ୟତମ । ସେ କହିଥିଲେ ଯେ ଭାରତ ବର୍ତ୍ତମାନ କାର ଏବଂ ସ୍ମାର୍ଟ ଫୋନର ରପ୍ତାନୀ କରୁଛି । ସେ କହିଥିଲେ ଯେ ଡିଜିଟାଲ ପ୍ରଦ୍ୟୋଗିକୀ ଭାରତର ଜନସାଧାରଣଙ୍କ ପାଇଁ ସଶକ୍ତିକରଣର ସାଧନ ହୋଇପାରିଛି ଏବଂ ଦେଶ ଷ୍ଟାର୍ଟ-ଅପ ର ଏକ ଗୁରୁତ୍ୱପୂର୍ଣ୍ଣ କେନ୍ଦ୍ର ଭାବେ ଦୃତ ଗତିରେ ଅଗ୍ରସର ହେଉଛି । ପ୍ରଧାନମନ୍ତ୍ରୀ ଭାରତର ବିଦେଶ ନୀତିରେ ଆଫ୍ରିକାର ଗୁରୁତ୍ୱ ବିଷୟରେ କହିଥିଲେ । ଏ ବିଷୟରେ ସେ ନୂଆଦିଲ୍ଲୀଠାରେ 2015ରେ ଆୟୋଜିତ ଭାରତ-ଆଫ୍ରିକା ଫୋରମ ସମ୍ମିଳନୀ ବିଷୟରେ ଉଲ୍ଲେଖ କରିଥିଲେ । ସେ ଭାରତ ଏବଂ ଅନ୍ୟ ଆଫ୍ରିକୀୟ ଦେଶଗୁଡିକ ମଧ୍ୟରେ ଅନ୍ୟ ଉଚ୍ଚସ୍ତରୀୟ ଦ୍ୱିପାକ୍ଷୀକ ଭାଗିଦାରୀ ବିଷୟରେ ମଧ୍ୟ ଉଲ୍ଲେଖ କରିଥିଲେ । ବିଭିନ୍ନ ପଦକ୍ଷେପଗୁଡିକ ବିଷୟରେ ପ୍ରଧାନମନ୍ତ୍ରୀ ଆଲୋକପାତ କରି କହିଥିଲେ ଯେ 3 ଆରବ ଡଲାରରୁ ଅଧିକ ସହାୟତାର ପ୍ରକଳ୍ପ କାର୍ଯ୍ୟ କରାଯାଇଛି । ଏଥିସହିତ ଛାତ୍ରବୃତ୍ତି ଏବଂ ଇ-ଭିସା ବ୍ୟବସ୍ଥା ବିଷୟରେ ଉଲ୍ଲେଖ କରିଥିଲେ । ସେ କହିଥିଲେ ଯେ ଅନ୍ତର୍ରାଷ୍ଟ୍ରୀୟ ସୌର ମେଣ୍ଟର ସମସ୍ତ ସଦସ୍ୟ ଦେଶଗୁଡିକମଧ୍ୟରୁ ଅଧା ଆଫ୍ରିକୀୟ ରାଷ୍ଟ୍ର ରହିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ ଏସିଆ ଏବଂ ଆଫ୍ରିକାର ରାଷ୍ଟ୍ରସମୂହ ନୂତନ ବିଶ୍ୱ ବ୍ୟବସ୍ଥାରେ ଏକ ଗୁରୁତ୍ୱପୂର୍ଣ୍ଣ ଭୂମିକା ଗ୍ରହଣ କରୁଛନ୍ତି ।
ବ୍ରିକ୍ସ ଇଣ୍ଟରବ୍ୟାଙ୍କ ସହଯୋଗ ବ୍ୟବସ୍ଥା ମାଧ୍ୟମରେ ବ୍ରିକ୍ସ ଡେଭଲପମେଣ୍ଟ ବ୍ୟାଙ୍କ ଏବଂ ଏକ୍ଜିମ ବ୍ୟାଙ୍କ ମଧ୍ୟରେ ସ୍ଵାକ୍ଷରିତ ବୁଝାମଣା ପତ୍ରକୁ କେନ୍ଦ୍ର କେବିନେଟର ମଞ୍ଜୁରି

ଭାରତର ଏକ୍ସପୋର୍ଟ-ଇମପୋର୍ଟ ବ୍ୟାଙ୍କ (ଏକ୍ଜିମ ବ୍ୟାଙ୍କ), ନ୍ୟୁ ଡେଭଲପମେଣ୍ଟ ବ୍ୟାଙ୍କ ଏବଂ ବ୍ରିକ୍ସ ସଦସ୍ୟ ରାଷ୍ଟ୍ରମାନଙ୍କର ଆର୍ଥିକ ବିକାଶ ଅନୁଷ୍ଠାନମାନଙ୍କ ମଧ୍ୟରେ ସହଯୋଗ ନେଟୱାର୍କ ସ୍ଥାପନ ପାଇଁ ସ୍ଵାକ୍ଷରିତ ବୁଝାମଣା ପତ୍ରକୁ କେନ୍ଦ୍ର କେବିନେଟ ମଞ୍ଜୁରୀ ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି (13.10.2016) ଅନୁଷ୍ଠିତ କେବିନେଟ ବୈଠକରେ ଏହି ପ୍ରସ୍ତାବ ଗୃହୀତ ହୋଇଛି । ଏହି ବୁଝାମଣା ପତ୍ର ଦ୍ଵାରା ବ୍ରିକ୍ସ ସଦସ୍ୟ ରାଷ୍ଟ୍ରମାନଙ୍କ ମଧ୍ୟରେ ବାଣିଜ୍ୟ ଏବଂ ଆର୍ଥିକ ସହଯୋଗ ବୃଦ୍ଧି ପାଇବ । ଏଥିପାଇଁ କୌଣସି ସଦସ୍ୟ ରାଷ୍ଟ୍ରଙ୍କୁ ଆର୍ଥିକ ବୋଜ ମୁଣ୍ଡାଇବାକୁ ପଡିବ ନାହିଁ । ବ୍ରିକ୍ସ ସଦସ୍ୟ ରାଷ୍ଟ୍ରଙ୍କ ସହଯୋଗୀ ଅନୁଷ୍ଠାନମାନେ ଏହାଦ୍ଵାରା ଅଧିକ ମାତ୍ରାରେ ଉପକୃତ ହୋଇପାରିବେ । ତେବେ ଏହି ସବୁ ଅନୁଷ୍ଠାନମାନଙ୍କ ମଧ୍ୟରେ ସହଯୋଗ ସତ୍ଵେ ପ୍ରତ୍ଯେକ ରାଷ୍ଟ୍ରଙ୍କ ପ୍ରଚଳିତ ନୀତି ନିୟମକୁ ମାନିବା ସମସ୍ତଙ୍କ ପାଇଁ ବାଧ୍ୟତାମୂଳକ ହେବ । ନ୍ୟୁ ଡେଭଲପମେଣ୍ଟ ବ୍ୟାଙ୍କ ସ୍ଥାପନ ହେବାରେ ଭାରତ ପ୍ରମୁଖ ଭୂମିକା ଗ୍ରହଣ କରିବ ଏବଂ ଏହା ଫଳରେ ଆନ୍ତର୍ଜାତୀକ ସ୍ତରରେ ଭାରତର ମର୍ଯ୍ୟାଦା ବେଶ ବୃଦ୍ଧି ପାଇବ । ଉଭୟ ବସ୍ତୁ ଓ ସେବା କାରବାର ତଥା ପୁଞ୍ଜି ବିନିଯୋଗ କ୍ଷେତ୍ରରେ ବ୍ରିକ୍ସ ରାଷ୍ଟ୍ରଗୁଡିକ ଏହି ଭୁଝାମଣା ପରସ୍ପରକୁ ନିକଟତର କରାଇବ ।
ବିଶିଷ୍ଟ କାର୍ଟୁନିଷ୍ଟ ଶ୍ରୀ ନାରାୟଣ ଦେବନାଥ ଜୀଙ୍କର ଦେହାନ୍ତରେ ପ୍ରଧାନମନ୍ତ୍ରୀ ଶୋକପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶିଷ୍ଟ କାର୍ଟୁନିଷ୍ଟ ଶ୍ରୀ ନାରାୟଣ ଦେବନାଥ ଜୀଙ୍କର ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଶ୍ରୀ ନାରାୟଣ ଦେବନାଥ ଜୀ ତାଙ୍କ କାର୍ଯ୍ୟ, କାର୍ଟୁନ୍ ଏବଂ ଉଦାହରଣ ମାଧ୍ୟମରେ ଅନେକଙ୍କ ଜୀବନକୁ ଆଲୋକିତ କରିଛନ୍ତି । ତାଙ୍କର କାର୍ଯ୍ୟଶୈଳୀ ତାଙ୍କର ବୌଦ୍ଧିକ ଦକ୍ଷତାକୁ ପ୍ରତିଫଳିତ କରିଥିଲା । ସେ ସୃଷ୍ଟି କରିଥିବା ଚରିତ୍ରଗୁଡ଼ିକ ସବୁଦିନ ପାଇଁ ଲୋକପ୍ରିୟ ରହିବେ । ତାଙ୍କର ବିୟୋଗରେ ଅତ୍ୟନ୍ତ ଦୁଃଖିତ । ତାଙ୍କ ପରିବାର ଏବଂ ପ୍ରଶଂସକଙ୍କୁ ସମବେଦନା । ଓମ୍ ଶାନ୍ତି ।”
ଉତ୍ତରପ୍ରଦେଶର ମଥୁରାରେ ସଡ଼କ ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତରପ୍ରଦେଶର ମଥୁରା ଠାରେ ଏକ ସଡ଼କ ଦୁର୍ଘଟଣା ଯୋଗୁଁ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍ କରିଛି; “ଉତ୍ତରପ୍ରଦେଶର ମଥୁରାରେ ସଡ଼କ ଦୁର୍ଘଟଣା ହୃଦୟ ବିଦାରକ । ଏହି ଦୁର୍ଘଟଣାରେ ଯେଉଁମାନେ ନିଜ ପ୍ରିୟଜନଙ୍କୁ ହରାଇଛନ୍ତି ସେମାନଙ୍କୁ ମୋର ଗଭୀର ସମବେଦନା । ଆହତମାନଙ୍କ ଶୀଘ୍ର ଆରୋଗ୍ୟ କାମନା କରୁଛି: ପ୍ରଧାନମନ୍ତ୍ରୀ”
ଓଡିଶା ଓ ପଞ୍ଜାବର ସଡକ ପ୍ରକଳ୍ପଗୁଡିକୁ କେବିନେଟ ଅନୁମୋଦନ ଦ୍ୱାରା ଭିତ୍ତିଭୂମି ତଥା ଯୋଗାଯୋଗ ବ୍ୟବସ୍ଥା ବିକଶିତ ହେବ : ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ, ଆର୍ଥିକ ବ୍ୟାପାର ସଂକ୍ରାନ୍ତ କେନ୍ଦ୍ର କେବିନେଟ କମିଟି ଓଡିଶା ଏବଂ ପଞ୍ଜାବରେ ସଡକ ପ୍ରକଳ୍ପଗୁଡିକୁ ଅନୁମୋଦନ କରିଛନ୍ତି । ଯାହାକି ସେହି ଅଞ୍ଚଳର ଭିତ୍ତିଭୂମି ଓ ଯୋଗାଯୋଗ ବ୍ୟବସ୍ଥାକୁ ସମୁନ୍ନତ କରିବ । କ୍ରମାଗତ ଟ୍ୱିଟ ମାଧ୍ୟମରେ ପ୍ରଧାନମନ୍ତ୍ରୀ ତାଙ୍କ ପ୍ରତିକ୍ରିୟା ଦେଇ କହିଛନ୍ତି – “ଆର୍ଥିକ ବ୍ୟାପାର ସଂକ୍ରାନ୍ତ କେବିନେଟ କମିଟି ପଞ୍ଜାବର ଜାତୀୟ ରାଜପଥ – 344ଏ ର ଫଗୱାରା – ରୂପନଗର ସେକ୍ସନକୁ ଚାରି ଲେନ ରାସ୍ତାରେ ବିକଶିତ କରାଯିବ । ପ୍ରାୟ 80.82 କିଲୋମିଟର ଦୀର୍ଘର ଏହି ରାସ୍ତା ନିର୍ମାଣ ପାଇଁ 1444.42 କୋଟି ଟଙ୍କାର ବ୍ୟୟ ଅଟକଳ କରାଯାଇଛି । ପଞ୍ଜାବରେ ଏହି ସଡକ ପ୍ରକଳ୍ପ ସଂରଚନା କ୍ଷେତ୍ରକୁ ସୁଦୃଢ଼ କରିବ ଏବଂ ସ୍ଥାନୀୟ ଅଞ୍ଚଳର ସାମାଜିକ – ଆର୍ଥିକ ଅବସ୍ଥାରେ ଉନ୍ନତି ଘଟାଇବ । ଆର୍ଥିକ ବ୍ୟାପାର ସଂକ୍ରାନ୍ତ କେବିନେଟ କମିଟି ଓଡିଶାର ଜାତୀୟ ରାଜମାର୍ଗ – 42 ର ଅନୁଗୁଳ-ସମ୍ବଲପୁର ସେକ୍ସନକୁ ଚାରି ଲେନ କରିବା ପ୍ରସ୍ତାବକୁ ଅନୁମୋଦନ କରିଛନ୍ତି । ଏହି ରାଜପଥକୁ ଏନଏଚ-55 ଭାବେ ନୂଆକରି ନାମିତ କରାଯାଇଛି । ପ୍ରାୟ 151 କିଲୋମିଟର ଦୀର୍ଘର ଏହି ରାଜପଥ ଉନ୍ନତିକରଣ ନିମନ୍ତେ 2491.53 କୋଟି ଟଙ୍କାର ବ୍ୟୟ ଅଟକଳ କରାଯାଇଛି । ଏହି ପ୍ରକଳ୍ପଟି ଓଡିଶାରେ ଭିତ୍ତିଭୂମି ବିକାଶ କାର୍ଯ୍ୟକୁ ତ୍ୱରାନ୍ୱିତ କରିବ । ଏହା ମଧ୍ୟ ଅନୁଗୁଳ-ସମ୍ବଲପୁର ସେକ୍ସନରେ କ୍ରମବର୍ଦ୍ଧିଷ୍ଣୁ ପରିବହନ ଓ ଟ୍ରାଫିକ ବ୍ୟବସ୍ଥାକୁ ସୁଦୃଢ଼ କରିବ, ଯାହାକି ଯାତାୟତରେ ସମୟ ଓ ଖର୍ଚ୍ଚ ଭାରକୁ କମାଇବ । ଆର୍ଥକ ବ୍ୟାପାର ସଂକ୍ରାନ୍ତ କେବିନେଟ କମିଟି ମହାରାଷ୍ଟ୍ରର ଏନଏଚ-211 ମଧ୍ୟରେ ଥିବା ଔରଙ୍ଗାବାଦ-ତେଲବାଡି ସେକ୍ସନର ଚାରି ଲେନ କାର୍ଯ୍ୟ ପ୍ରସ୍ତାବକୁ ଅନୁମୋଦନ କରିଛନ୍ତି । 87 କିଲୋମିଟର ଦୈର୍ଘ୍ୟର ଏହି ସଡକ ପ୍ରକଳ୍ପ ପାଇଁ 2028.91 କୋଟି ଟଙ୍କାର ବ୍ୟୟ ବରାଦ କରାଯାଇଛି । ଏହି ସଡକ ପ୍ରକଳ୍ପ ସମ୍ପୂର୍ଣ୍ଣ ହେଲେ ମହାରାଷ୍ଟ୍ରର ସମ୍ପୃକ୍ତ ଅଞ୍ଚଳରେ ନିଯୁକ୍ତି ସୁଯୋଗ ବୃଦ୍ଧି ପାଇବ ଏବଂ ସାମାଜିକ-ଆର୍ଥିକ ଅବସ୍ଥାରେ ଉନ୍ନତି ଘଟିବ ।”
ଅଭିନେତା ଶ୍ରୀ ନେଦୁମୁଦି ବେଣୁଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଅଭିନେତା ଶ୍ରୀ ନେଦୁମୁଦି ବେଣୁଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ବିଭିନ୍ନ ଧାରାର ଭିନ୍ନ ଭିନ୍ନ ଭୂମିକାକୁ ପ୍ରାଣବନ୍ତ କରି ପାରୁଥିବା ଶ୍ରୀ ନେଦୁମୁଦି ବେଣୁ ଜଣେ ବହୁମୁଖୀ କଳାକାର ଥିଲେ । ଜଣେ ସଫଳ ଲେଖକ ହେବା ସହିତ ସେ ମଞ୍ଚ ଅନୁରାଗୀ ମଧ୍ୟ ଥିଲେ । ତାଙ୍କ ବିୟୋଗ ଚଳଚ୍ଚିତ୍ର ଓ ସଂସ୍କୃତି ଜଗତ ପାଇଁ ଏକ ଅପୂରଣୀୟ କ୍ଷତି । ତାଙ୍କ ପରିବାର ଓ ପ୍ରଶଂସକଙ୍କୁ ସମବେଦନା ଜଣାଉଛି । ଓମ ଶାନ୍ତି ।”
ଇଜିପ୍ଟରେ ସନ୍ତ୍ରାସବାଦୀ ଆକ୍ରମଣକୁ ପ୍ରଧାନମନ୍ତ୍ରୀଙ୍କ ଦୃଢ଼ ନିନ୍ଦା

ଇଜିପ୍ଟର ଏକ ପ୍ରାର୍ଥନା ସ୍ଥଳରେ ସନ୍ତ୍ରାସବାଦୀ ଆକ୍ରମଣକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦୃଢ଼ ଭାବେ ନିନ୍ଦା କରିଛନ୍ତି । ଏହି ଆକ୍ରମଣକୁ ବର୍ବରୋଚିତ ଅଭିହିତ କରି ପ୍ରଧାନମନ୍ତ୍ରୀ ନିରୀହ ଲୋକଙ୍କ ଜୀବନ ହାନି ଯୋଗୁ ଗଭୀର ଶୋକ ପ୍ରକାଶ କରିଛନ୍ତି । ଏଥିସହ ସମସ୍ତ ପ୍ରକାରର ସନ୍ତ୍ରାସବାଦ ବିରୋଧୀ ସଂଗ୍ରାମରେ ଭାରତ ଇଜିପ୍ଟକୁ ଦୃଢ଼ ସମର୍ଥନ ପ୍ରଦାନ କରିବ ବୋଲି ସେ କହିଛନ୍ତି । “ଇଜିପ୍ଟର ଏକ ପ୍ରାର୍ଥନା ସ୍ଥଳରେ ବର୍ବରୋଚିତ ସନ୍ତ୍ରାସବାଦୀ ଆକ୍ରମଣକୁ ମୁଁ ଦୃଢ଼ ଭାବେ ନିନ୍ଦା କରୁଛି । ନିରୀହ ବ୍ୟକ୍ତିଙ୍କ ଜୀବନ ହାନିକୁ ନେଇ ଆମେ ଦୁଃଖପ୍ରକାଶ କରୁଛୁ । ଭାରତ ସମସ୍ତ ପ୍ରକାର ସନ୍ତ୍ରାସବାଦ ବିରୋଧୀ ସଂଗ୍ରାମକୁ ଦୃଢ଼ ଭାବେ ସମଥର୍ନ କରେ ଏବଂ ଇଜିପ୍ଟର ଜନସାଧାରଣ ଓ ସରକାରଙ୍କ ସହ ରହିଛି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ସାରା ଦେଶରେ ବନ୍ୟା ପରିଚାଳନା କାର୍ଯ୍ୟ “ଏଫଏମବିଏପି” , ନଦୀ କାର୍ଯ୍ୟ ପରିଚାଳନା ଓ ସୀମା କ୍ଷେତ୍ରର କାର୍ଯ୍ୟ 2017-18 ଠାରୁ 2019-20 ମଧ୍ୟରେ ସଂପୂର୍ଣ୍ଣ କରାଯିବା ପ୍ରସ୍ତାବକୁ କ୍ୟାବିନେଟ ମଞ୍ଜୁର

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦିଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ସାରା ଦେଶରେ ବନ୍ୟା ପରିଚାଳନା କାର୍ଯ୍ୟ “ଏଫଏମବିଏପି” , ନଦୀ କାର୍ଯ୍ୟ ପରିଚାଳନା ଓ ସୀମା କ୍ଷେତ୍ରର କାର୍ଯ୍ୟ 2017-18 ଠାରୁ 2019-20ମଧ୍ୟରେ ସଂପୂର୍ଣ୍ଣ କରାଯିବା ପ୍ରସ୍ତାବକୁ ଅନୁମୋଦନ ମିଳିଛି । ଏଥିପାଇଁ ମୋଟ 3342.00 କୋଟି ଟଙ୍କା ମଂଜୁର କରାଯାଇଛି । ଉପକାରୀତା: ଏଫଏମବିଏପି ଯୋଜନା ସାରା ଦେଶର ବନ୍ୟା ପରିଚାଳନା, ମୃତ୍ତିକା କ୍ଷୟ ଏବଂ ସମୁଦ୍ର ଦ୍ୱାରା ଉପକୂଳ କ୍ଷୟକୁ ରୋକିବା ସକାଶେ କାର୍ଯ୍ୟକାରୀ କରାଯିବ । ଏହି ପ୍ରସ୍ତାବ ଦ୍ୱାରା ସହରାଞ୍ଚଳ, ଗ୍ରାମାଞ୍ଚଳ, ଶିଳ୍ପ ସଂସ୍ଥା, ଯୋଗାଯୋଗ ଲିଙ୍କ, କୃଷିକ୍ଷେତ୍ର, ଭିତ୍ତିଭୂମି ଆଦିର ବିକାଶ ଘଟାଯିବ ଯାହାକି ଦେଶରେ ବନ୍ୟା ଅଥବା ମୃତ୍ତିକା କ୍ଷୟକୁ ରୋକିବାରେ ବିଶେଷ ଭାବେ ଉପକାରସିଦ୍ଧ ହେବ । କ୍ୟାଚମେଣ୍ଟ ଏରିଆର ଟ୍ରିଟମେଣ୍ଟ କାର୍ଯ୍ୟ ଦ୍ୱାରା ନଦୀର ମୁହାଣ ମାନଙ୍କରେ ଜମା ହେଉଥିବା ପଟୁମାଟିକୁ ମଧ୍ୟ ନିଷ୍କାସନ କରାଯାଇପାରିବ । ପାଣ୍ଠିବ୍ୟୟର ଢ଼ାଂଚା: ଏଫଏମ କମ୍ପୋନେଣ୍ଟ କାର୍ଯ୍ୟ ପାଇଁ ପାଣ୍ଠ ିର ଧାରା ସାଧାରଣ ବର୍ଗର ରାଜ୍ୟମାନଙ୍କ ସକାଶେ 50% (କେନ୍ଦ) : 50% (ରାଜ୍ୟ) ହିସାବରେ ରହିବ । ଉତ୍ତର ପୂର୍ବାଞ୍ଚଳ ରାଜ୍ୟ, ସିକିମ, ଜାମ୍ମୁ ଓ କାଶ୍ମୀର, ହିମାଚଳ ପ୍ରଦେଶ ଓ ଉତ୍ତରାଖଣ୍ଡ ପାଇଁ ଏହି ପାଣ୍ଠି ବ୍ୟୟ ଅନୁପାଦ 70% ( କେନ୍ଦ୍ର) : 30% (ରାଜ୍ୟ) ହିସାବରେ କରାଯିବ । ଆରଏମବିଏ କମ୍ପୋନେଣ୍ଟ ପଡ଼ୋଶୀ ଦେଶମାନଙ୍କ ସୀମାବର୍ତ୍ତୀ କ୍ଷେତ୍ରରେ ନିର୍ଦ୍ଦିଷ୍ଟ କାର୍ଯ୍ୟ ପାଇଁ କରାଯାଉଥିବାରୁ ଦ୍ୱିପାକ୍ଷିକ ବ୍ୟବସ୍ଥା ଦ୍ୱାରା ଏହା ପ୍ରବର୍ତ୍ତିତ ହେବ । ଏଥିପାଇଁ ଗ୍ରାଣ୍ଟ ଇନ୍‌ ଏଡ଼ ଏବଂ କେନ୍ଦ୍ରୀୟ ସହାୟତା ରାଶି 100% ହେବ ।
ବିଦେଶୀ ନିବେଶକଙ୍କୁ ସ୍ଥାୟୀ ବାସିନ୍ଦା ମାନ୍ୟତା ପ୍ରଦାନ ପ୍ରସ୍ତାବକୁ କେବିନେଟ ମଞ୍ଜୁରି

ବିଦେଶୀ ନିବେଶକଙ୍କୁ ଭାରତରେ ସ୍ଥାୟୀ ବାସିନ୍ଦା ମାନ୍ୟତା ପ୍ରଦାନ ସକାଶେ ପ୍ରସ୍ତାବିତ ଯୋଜନାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ସ୍ୱୀକୃତି ପ୍ରଦାନ କରିଛନ୍ତି । ତେବେ ପ୍ରତ୍ୟକ୍ଷ ବିଦେଶୀ ପୁଞ୍ଜି ନିବେଶ ନୀତିରେ ଥିବା ନିର୍ଦ୍ଦିଷ୍ଟ ନିୟମାବଳୀ ଅନୁସାରେ ଏଭଳି ମାନ୍ୟତା ପ୍ରଦାନ କରାଯିବ । ଏହାଦ୍ୱାରା ଭାରତରେ ପୁଞ୍ଜି ଖଟାଇବାକୁ ବିଦେଶୀ ନିବେଶକମାନେ ଆଗ୍ରହୀ ହେବେ ଓ ତାହା “ମେକ୍ ଇନ୍ ଇଣ୍ଡିଆ” କାର୍ଯ୍ୟକ୍ରମକୁ ପ୍ରୋତ୍ସାହନ ଯୋଗାଇବ । ଏହି ଯୋଜନା ଅନୁସାରେ ଭିସା ନିୟମାବଳୀରେ କେତେକ ବିଶେଷ ବ୍ୟବସ୍ଥା ରହିବ ଯଦ୍ୱାରା ବିଦେଶୀ ନିବେଶକମାନଙ୍କୁ PRS ମାନ୍ୟତା ଦିଆଯାଇପାରିବ । ବିବିଧ ପ୍ରବେଶ ପାଇଁ 10 ବର୍ଷ ନିମନ୍ତେ ସ୍ଥାୟୀ ବାସିନ୍ଦା ମାନ୍ୟତା (PRS) ପ୍ରଦାନ କରାଯିବ । ଯଦି PPS ଧାରୀଙ୍କ ପ୍ରତି କୌଣସି ପ୍ରତିକୂଳ ବିଜ୍ଞପ୍ତି ଜାରି କରାଯାଇନଥାଏ, ତେବେ ଆବଶ୍ୟକସ୍ଥଳେ ଆଉ 10 ବର୍ଷ ସକାଶେ ଏଭଳି ମାନ୍ୟତାର ଅବଧି ବୃଦ୍ଧିକୁ ସମୀକ୍ଷା କରି ଦେଖାଯାଇପାରିବ । କେବଳ ବିଦେଶୀ ନିବେଶକଙ୍କ ପାଇଁ ନର୍ଦ୍ଦିଷ୍ଟ ସର୍ତ୍ତାବଳୀ ଅନୁସାରେ ଏହା ପ୍ରଯୁଜ୍ୟ । ଏଥିପାଇଁ ବିଦେଶୀ ନିବେଶକ ଅନ୍ୟୁନ 10 କୋଟି ଟଙ୍କାର ପୁଞ୍ଜି ଖଟାଇଥିବା ଦରକାର ଯାହାକି 18 ମାସ ମଧ୍ୟରେ ଆସିଥିବ ଅନ୍ୟଥା 25 କୋଟି ଟଙ୍କା ଯାହାକି 36 ମାସ ମଧ୍ୟରେ ଖଟାଯାଇଥିବ । ପୁନଶ୍ଚ, ଏହି ପୁଞ୍ଜି ନିବେଶରୁ ଅନ୍ୟୁନ 20 ଜଣ ଭାରତୀୟ ନାଗରିକଙ୍କ ପାଇଁ ପ୍ରତି ବର୍ଷ ନିଯୁକ୍ତି ସୁଯୋଗ ସୃଷ୍ଟି ହୋଇପାରୁଥିବ । PRSଧାରୀ କେବଳ ନିଜ ରହଣୀ ନିମନ୍ତେ ଗୋଟିଏ ଘର କ୍ରୟ କରିପାରିବେ ।
ବାଲି ଠାରେ ଆୟୋଜିତ ଜି -୨୦ ଶିଖର ସମ୍ମିଳନୀରେ ସିଙ୍ଗାପୁରର ପ୍ରଧାନମନ୍ତ୍ରୀଙ୍କ ସହ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସାକ୍ଷାତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଜି – ୨୦ ଶିଖର ସମ୍ମିଳନୀ ସମୟରେ ସିଙ୍ଗାପୁରର ପ୍ରଧାନମନ୍ତ୍ରୀ ମାନନୀୟ ଶ୍ରୀ ଲି. ସିଏନ୍ ଲୁଙ୍ଗଙ୍କ ସହ ତ୍ସାକ୍ଷାତ କରିଛନ୍ତି । ଏହି ଅବସରରେ ସେ ଗତ ବର୍ଷ ରୋମ୍ ଠାରେ ଆୟୋଜିତ ଜି – ୨୦ ଶିଖର ସମ୍ମିଳନୀ ଅବସରରେ ପ୍ରଧାନମନ୍ତ୍ରୀ ଲୁଙ୍ଗଙ୍କ ସହିତ ହୋଇଥିବା ତାଙ୍କର ସାକ୍ଷାତକୁ ମନେ ପକାଇଥିଲେ । ସେପ୍ଟେମ୍ବର ୨୦୨୨ ରେ ନୂଆଦିଲ୍ଲୀ ଠାରେ ଅନୁଷ୍ଠିତ ଭାରତ – ସିଙ୍ଗାପୁର ମନ୍ତ୍ରୀ ସ୍ତରୀୟ ଗୋଲ୍ ଟେବୁଲ ବୈଠକର ଉଦଘାଟନୀ ଅଧିବେଶନ ସମେତ ଉଭୟ ପ୍ରଧାନମନ୍ତ୍ରୀ ଭାରତ ଏବଂ ସିଙ୍ଗାପୁର ମଧ୍ୟରେ ଦୃଢ଼ କୌଶଳପୂର୍ଣ୍ଣ ଭାଗିଦାରୀ ଏବଂ ନିୟମିତ ଉଚ୍ଚ ସ୍ତରୀୟ ମନ୍ତ୍ରୀ ତଥା ଅନୁଷ୍ଠାନିକ ପାରସ୍ପରିକ ଭାବ ବିନିମୟ ସମ୍ପର୍କରେ ଆଲୋଚନା କରିଥିଲେ । ବିଶେଷ କରି ଫିନଟେକ, ଅକ୍ଷୟ ଶକ୍ତି, ଦକ୍ଷତା ବିକାଶ, ସ୍ୱାସ୍ଥ୍ୟ ଏବଂ ଫାର୍ମାସ୍ୟୁଟିକାଲ୍ କ୍ଷେତ୍ରରେ ଦୁଇ ଦେଶ ମଧ୍ୟରେ ବାଣିଜ୍ୟ ଏବଂ ପୁଞ୍ଜି ବିନିଯୋଗ ସମ୍ପର୍କକୁ ଆହୁରି ବିସ୍ତାରିତ କରିବାକୁ ଦୁଇ ନେତା ସେମାନଙ୍କ ପ୍ରତିବଦ୍ଧତାକୁ ଦୋହରାଇ ଥିଲେ । ସବୁଜ ଅର୍ଥନୀତି, ଭିତ୍ତିଭୂମି ଏବଂ ଡିଜିଟାଲିକରଣ ସମେତ ବିଭିନ୍ନ କ୍ଷେତ୍ରରେ ପୁଞ୍ଜି ବିନିଯୋଗ କରିବାକୁ ତଥା ଭାରତର ଜାତୀୟ ଭିତ୍ତିଭୂମି ପ୍ରକଳ୍ପ ଗୁଡିକ, ସମ୍ପତ୍ତି ମୁଦ୍ରାକରଣ ଯୋଜନା ଏବଂ ଗତି ଶକ୍ତି ଯୋଜନାର ସୁଯୋଗ ନେବାକୁ ପ୍ରଧାନମନ୍ତ୍ରୀ ଶ୍ରୀ ମୋଦୀ ସିଙ୍ଗାପୁରକୁ ନିମନ୍ତ୍ରଣ କରିଥିଲେ । ସାମ୍ପ୍ରତିକ ସମୟର ବିଶ୍ୱ ସ୍ତରୀୟ ତଥା କ୍ଷେତ୍ରୀୟ ବିକାଶ ଉପରେ ଦୁଇ ନେତା ମତ ବିନିମୟ କରିଥିଲେ । ଭାରତର ‘ଆକ୍ଟ ଇଷ୍ଟ୍‌’ ବା ପୂର୍ବ ଦିିଗ ପାଇଁ କାର୍ଯ୍ୟ ନୀତି ଏବଂ ୨୦୨୧ – ୨୦୨୪ ମଧ୍ୟରେ ଏସିଆନ – ଭାରତ ସମ୍ପର୍କରେ ସଂଯୋଜକ ଭାବରେ ସିଙ୍ଗାପୁରର ଭୂମିକାକୁ ପ୍ରଧାନମନ୍ତ୍ରୀ ମୋଦୀ ପ୍ରଶଂସା କରିଥିଲେ । ଭାରତ – ଏସିଆନର ବହୁମୁଖୀ ସହଯୋଗକୁ ଆଗକୁ ବଢାଇବା ପାଇଁ ମିଳିତ ଭାବେ କାର୍ଯ୍ୟ କରିବାକୁ ଉଭୟ ନେତା ସେମାନଙ୍କର ଇଚ୍ଛାକୁ ଦୋହରାଇ ଥିଲେ । ପ୍ରଧାନମନ୍ତ୍ରୀ ଭବିଷ୍ୟତ ପାଇଁ ପ୍ରଧାନମନ୍ତ୍ରୀ ଲୁଙ୍ଗଙ୍କୁ ଶୁଭେଚ୍ଛା ଜଣାଇଥିଲେ ଏବଂ ଏହା ସହିତ ଆସନ୍ତା ବର୍ଷ ଜି -୨୦ ଶିଖର ସମ୍ମିଳନୀ ପାଇଁ ତାଙ୍କୁ ଭାରତ ଗସ୍ତ କରିବାକୁ ଆମନ୍ତ୍ରଣ କରିଥିଲେ ।
ଡଃ ଶ୍ୟାମା ପ୍ରସାଦ ମୁଖାର୍ଜୀଙ୍କ ପୂଣ୍ୟ ତିଥିରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ଡଃ ଶ୍ୟାମା ପ୍ରସାଦ ମୁଖାର୍ଜୀଙ୍କ ପୂଣ୍ୟ ତିଥିରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଜ୍ଞାପନ କରିଛନ୍ତି । “ଡଃ ଶ୍ୟାମା ପ୍ରସାଦ ମୁଖାର୍ଜୀଙ୍କ ପୂଣ୍ୟ ତିଥିରେ ଆମେ ତାଙ୍କୁ ସ୍ମରଣ କରୁଛୁ । ଭାରତ ପାଇଁ ତାଙ୍କର ଅସାଧାରଣ ଅବଦାନ କଦାପି ଭୁଲି ହେବ ନାହିଁ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଡିଫାଲିମ୍ପିକ୍ସରେ ସର୍ବଶ୍ରେଷ୍ଠ ପ୍ରଦର୍ଶନ ପାଇଁ ଭାରତୀୟ ଦଳକୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନିକଟରେ ଉଦଯାପିତ ଡିଫାଲିମ୍ପିକ୍ସରେ ସର୍ବଶ୍ରେଷ୍ଠ ପ୍ରଦର୍ଶନ ପାଇଁ ଭାରତୀୟ ଦଳକୁ ଶୁଭେଚ୍ଛା ଜଣାଇଛନ୍ତି । ମେ ୨୧ ତାରିଖରେ ପ୍ରଧାନମନ୍ତ୍ରୀ ବାସଭବନକୁ ସେ ଭାରତୀୟ ଦଳକୁ ଆମନ୍ତ୍ରିତ କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ନିକଟରେ ଉଦଯାପିତ ଡିଫାଲିମ୍ପିକ୍ସରେ ସର୍ବଶ୍ରେଷ୍ଠ ପ୍ରଦର୍ଶନ ପାଇଁ ଭାରତୀୟ ଦଳକୁ ଅଭିନନ୍ଦନ ! ଦଳର ପ୍ରତ୍ୟେକ ଖେଳାଳି ଦେଶର ନାଗରିକଙ୍କ ପାଇଁ ପ୍ରେରଣା । ୨୧ ତାରିଖ ସକାଳେ ଭାରତୀୟ ଦଳକୁ ନିଜ ବାସଭବନକୁ ଆମନ୍ତ୍ରିତ କରିଛି ।”
କେନ୍ଦ୍ର ଲୋକ ସେବା ଆୟୋଗ ଏବଂ ମରିସସ ଲୋକସେବା ଆୟୋଗ ମଧ୍ୟରେ ବୁଝାମଣାପତ୍ରକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ କେନ୍ଦ୍ର ଲୋକ ସେବା ଆୟୋଗ ଏବଂ ମରିସସ ଲୋକସେବା ଆୟୋଗ ମଧ୍ୟରେ ବୁଝାମଣାପତ୍ରରେ ସ୍ୱାକ୍ଷର ପ୍ରସ୍ତାବକୁ ମଞ୍ଜୁରି ମିଳିଛି । ଏହି ବୁଝାମଣାପତ୍ର ଦ୍ୱାରା କେନ୍ଦ୍ରୀୟ ଲୋକ ସେବା ଆୟୋଗ ଏବଂ ମରିସସ ଲୋକ ସେବା ଆୟୋଗଙ୍କ ମଧ୍ୟରେ ବର୍ତ୍ତମାନର ସମ୍ପର୍କ ଆହୁରି ସୁଦୃଢ଼ ହେବ । ଏହାଦ୍ୱାରା ନିଯୁକ୍ତି କ୍ଷେତ୍ରରେ ଉଭୟ ପକ୍ଷରୁ ଅଭିଜ୍ଞତା ଏବଂ ବିଶେଷଜ୍ଞତାର ବିନିମୟରେ ସୁବିଧା ହେବ । ବୁଝାମଣାଦ୍ୱାରା ଦୁଇ ପକ୍ଷ ଦେଶର ଲୋକସେବା ଆୟୋଗଙ୍କ ମଧ୍ୟରେ ସଂସ୍ଥାଗତ ସମ୍ପର୍କ ବିକଶିତ ହେବ । ଏହାଦ୍ୱାରା ମରିସସ ଲୋକ ସେବା ଆୟୋଗ ଏବଂ କେନ୍ଦ୍ର ଲୋକ ସେବା ଆୟୋଗଙ୍କ ମଧ୍ୟରେ ସହଯୋଗର ପରିସୀମାକୁ ପରିଭାଷିତ କରାଯିବ । ଏହାର ଅନ୍ତର୍ଗତ ଉଭୟ ପକ୍ଷଙ୍କ ସହଯୋଗ କ୍ଷେତ୍ର ଏବଂ ଦାୟିତ୍ୱ ନିର୍ଦ୍ଧାରଣ କରିବାରେ ସହାୟତା ମିଳିପାରିବ । ସହଯୋଗର କ୍ଷେତ୍ର ନିମ୍ନରେ ଉଲ୍ଲେଖ କରାଗଲା: 1. ଲୋକ ସେବା ନିଯୁକ୍ତି ଏବଂ ଚୟନର ଆଧୁନିକ ଉପାୟ ବିଶିଷ୍ଟ ଅଭିଜ୍ଞତାର ଆଦାନପ୍ରଦାନ, ବିଶେଷ କରି କେନ୍ଦ୍ରୀୟ ଲୋକ ସେବା ଆୟୋଗ ଏବଂ ଲୋକସେବା ଆୟୋଗଙ୍କ କାର୍ଯ୍ୟକଳାପ ସନ୍ଦର୍ଭରେ । 2. ପୁସ୍ତକ, ମାନୁଆଲ ଏବଂ ଅନ୍ୟ କାଗଜପତ୍ର, ଯାହା ଗୋପନୀୟ ପ୍ରକୃତିର ନୁହେଁ, ଏଥିସହିତ ସୂଚନା ଏବଂ ବିଶେଷଜ୍ଞତାର ଆଦାନପ୍ରଦାନ । 3. ଲିଖିତ ପରୀକ୍ଷାର ପ୍ରସ୍ତୁତିରେ ସୂଚନା ପ୍ରଯୁକ୍ତିର ବ୍ୟବହାର, କମ୍ପ୍ୟୁଟର ଆଧାରିତ ଭର୍ତ୍ତି ଯାଞ୍ଚ ଏବଂ ଅନଲାଇନ ପରୀକ୍ଷା କ୍ଷେତ୍ରରେ ବିଶେଷଜ୍ଞତାର ଆଦାନପ୍ରଦାନ । 4. ଆବେଦନର ଶୀଘ୍ର ଯାଞ୍ଚ ଏବଂ ସମାଧାନ ଲାଗି ଏକକ ଝରକା ପ୍ରଣାଳୀ ଅଭିଜ୍ଞତାର ଆଦାନପ୍ରଦାନ । 5. ସାଧାରଣ ପ୍ରକୃତିର ପରୀକ୍ଷା ପ୍ରଣାଳୀ ସମ୍ପର୍କରେ ବିଭିନ୍ନ ପ୍ରକ୍ରିୟାଗୁଡ଼ିକର ଅଭିଜ୍ଞତା ଏବଂ ବିଶେଷଜ୍ଞତାର ଆଦାନପ୍ରଦାନ । 6. ଅଧିକାରୀମାନଙ୍କ ଲାଗି ପ୍ରଶିକ୍ଷଣ ଅଧିବେଶନର ଆୟୋଜନ । ଏଥିରେ ସେସବୁ ଅଧିକାରୀମାନେ ମଧ୍ୟ ସାମିଲ ହେବେ ଯେଉଁମାନେ ଉଭୟ ପକ୍ଷର ସଚିବାଳୟ/ମୁଖ୍ୟାଳୟରେ ସ୍ୱଳ୍ପକାଳୀନ ଲାଗି ଯୋଡ଼ି ହୋଇ ରହିଥିବେ । ଏହା ଉଭୟ ପକ୍ଷଙ୍କ ଅଧିକାର ଅନ୍ତର୍ଗତ ଆସୁଥିବା ବିଷୟ ସହ ସମ୍ପୃକ୍ତ ହୋଇଥିବ । 7. ପ୍ରଦାନ କରାଯାଇଥିବା ଅଧିକାର ଅନ୍ତର୍ଗତ ବିଭିନ୍ନ ସରକାରୀ ଏଜେନ୍ସୀ ଯେଉଁ ପଦବୀଗୁଡ଼ିକରେ ନିଯୁକ୍ତି ଦେଉଛନ୍ତି, ତାହାକୁ ଦୃଷ୍ଟିରେ ରଖି ପ୍ରକ୍ରିୟା ସମ୍ପର୍କରେ ଆପଣାଯାଇଥିବା ପ୍ରଣାଳୀଗୁଡ଼ିକର ଅଭିଜ୍ଞତା ଆଦାନପ୍ରଦାନ ।
ଭାରତ, କାନାଡା ମଧ୍ୟରେ ଉତ୍କୃଷ୍ଟ ଗବେଷଣା ଏବଂ ଉଦ୍ୟୋଗ-ଏକାଡେମିକ ସହଯୋଗ ଉପରେ କେନ୍ଦ୍ରିତ ଭାଗିଦାରୀ ପ୍ରୋତ୍ସାହନ ବୁଝାମଣାକୁ କ୍ୟାବିନେଟ ଅନୁମୋଦନ

ଭାରତ ଏବଂ କାନାଡା ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ର (ଏମଓୟୁ) ବିଷୟରେ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକକୁ ଅବଗତ କରାଯାଇଥିଲା । ଏହି ବୁଝାମଣାପତ୍ର 21 ଫେବୃଆରୀ, 2018ରେ ନୂଆଦିଲ୍ଲୀରେ ସ୍ୱାକ୍ଷରିତ ହୋଇଥିଲା । ବୁଝାମଣାର ଉଦ୍ଦେଶ୍ୟ ଭାରତ ଏବଂ କାନାଡା ମଧ୍ୟରେ ଉତ୍କୃଷ୍ଟ ଗବେଷଣା ଏବଂ ଉଦ୍ୟୋଗ-ଏକାଡେମିକ ସହଯୋଗ ଉପରେ କେନ୍ଦ୍ରିତ ଭାଗିଦାରୀକୁ ପ୍ରୋତ୍ସାହନ ଦେବା । ଯାହା ଉଭୟ ଦେଶକୁ ନୂତନ ଉଦ୍ଭାବନ ଲାଗି ସୁଦୃଢ଼ତା ପ୍ରଦାନ କରିବ । ପ୍ରତିଭା ଜରିଆରେ ସ୍ୱଚ୍ଛନ୍ଦ ସହଯୋଗ ଭାଗିଦାରୀର ମୂଳ ତତ୍ତ୍ଵ ଅଟେ । ଏହି ଏମଓୟୁ ଦ୍ୱାରା ଭାରତ ଏବଂ କାନାଡା ମଧ୍ୟରେ ଗବେଷଣକାରୀ ସ୍ୱଚ୍ଛନ୍ଦ ହୋଇ ସ୍ନାତକ ସ୍ତରେ ଏକାଡେମିକ ଗବେଷଣା କରିପାରିବେ । ଏଥିସହିତ ପରସ୍ପରର ଦେଶରେ ଉଦ୍ୟୋଗ ଏକାଡେମିକ ସହଯୋଗ ପ୍ରତିଷ୍ଠା କରିପାରିବେ । ସ୍ନାତକ ସ୍ତରର ଏକାଡେମିକ ଗବେଷଣା କାର୍ଯ୍ୟକ୍ରମ ଅନ୍ତର୍ଗତ, ଉଭୟ ପକ୍ଷ ବିଜ୍ଞାନ, ପ୍ରଯୁକ୍ତି, ଇଞ୍ଜିନିୟରିଂ ଏବଂ ଗଣିତ (ଏସଟିଇଏମ)ରେ 110ଜଣ ସ୍ନାତକୋତ୍ତର ଏବଂ ପିଏଚଡି ଗବେଷକଙ୍କୁ ସହଯୋଗ କରିବେ । ଏହାର ଅନ୍ତର୍ଗତ ତିନି ବର୍ଷର ଅବଧିରେ ଭାରତର ଯୋଗ୍ୟ ବିଶ୍ୱବିଦ୍ୟାଳୟରୁ ଛାତ୍ର ଗବେଷକ କାନାଡା ଗବେଷଣା ପରୀକ୍ଷାଗାର ସହିତ 12ରୁ 24 ସପ୍ତାହ ପର୍ଯ୍ୟନ୍ତ ଗବେଷଣାରେ ଭାଗ ନେବେ । ସମାନ ସଂଖ୍ୟକ କାନାଡା ବିଶ୍ୱବିଦ୍ୟାଳୟର ଛାତ୍ର ଗବେଷକ ଯୋଗ୍ୟ ଭାରତୀୟ ବିଶ୍ୱବିଦ୍ୟାଳୟର ଗବେଷଣା ପରୀକ୍ଷାଗାର ସହିତ 12ରୁ 24 ସପ୍ତାହ ପର୍ଯ୍ୟନ୍ତ ଗବେଷଣାରେ ଭାଗ ନେବେ । ପରସ୍ପରର ଦେଶରେ ଉଦ୍ୟୋଗ-ଏକାଡେମିକ ସହଯୋଗ ଅନ୍ତର୍ଗତ ପ୍ରତ୍ୟେକ ପକ୍ଷର 40 ସ୍ନାତୋକୋତ୍ତର ଏବଂ ପିଏଚଡି ଛାତ୍ର ଗବେଷକ ତିନି ବର୍ଷରେ ଅନ୍ୟ ଦେଶରେ ଔଦ୍ୟୋଗିକ ଭାଗିଦାରୀ ସହିତ 16ରୁ 24 ସପ୍ତାହର ଗବେଷଣାରେ ଭାଗ ନେବେ । ଏହି ସହଯୋଗ ଦ୍ୱାରା ନୂଆ ସୂଚନା ସୃଷ୍ଟି, ମିଳିତ ବୈଜ୍ଞାନିକ ପ୍ରକାଶନ, ଔଦ୍ୟୋଗିକ ଦିଗ, ଆଇପି ଉତ୍ପାଦନ ଆଦିରେ ସହାୟତା ମିଳିବାର ସମ୍ଭାବନା ରହିଛି । ଏହି ଏମଓୟୁ ଦ୍ୱାରା କାନାଡା ସହିତ ବିଜ୍ଞାନ, ପ୍ରଯୁକ୍ତି ଏବଂ ଉଦ୍ଭାବନରେ ସହଯୋଗ କ୍ଷେତ୍ରରେ ଦୀର୍ଘକାଳନୀ ସମ୍ପର୍କ ଆହୁରି ସୁଦୃଢ଼ ହୋଇପାରିବ ।
ଶ୍ରୀ କୁନ୍ଦନ ଶାହାଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଶ୍ରୀ କୁନ୍ଦନ ଶାହାଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକବ୍ୟକ୍ତ କରିଛନ୍ତି । “ଶ୍ରୀ କୁନ୍ଦନ ଶାହାଙ୍କ ବିୟୋଗରେ ମୁଁ ଦୁଃଖିତ । ସାଧାରଣ ନାଗରିକଙ୍କ ଜୀବନ ଓ ସଂଘର୍ଷକୁ ପରଦାରେ ଦେଖାଇବା ଲାଗି ହାସ୍ୟ ଏବଂ ବ୍ୟଙ୍ଗର ଚମତ୍କାର ଉପଯୋଗ ଲାଗି ସେ ସ୍ମରଣୀୟ ହୋଇରହିବେ । ମୁଁ ତାଙ୍କ ପରିବାର ଏବଂ ସ୍ୱଜନଙ୍କ ପ୍ରତି ସମବେଦନା ଜଣାଉଛି । ଈଶ୍ୱର ତାଙ୍କ ଆତ୍ମାକୁ ଶାନ୍ତି ଦିଅନ୍ତୁ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଦୃଷ୍ଟି ବାଧିତ T20 ବିଶ୍ୱକପ କ୍ରିକେଟ- 2017 ର ପ୍ରତିଯୋଗୀମାନଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦୃଷ୍ଟିବାଧିତ T20 ବିଶ୍ୱକପ କ୍ରିକେଟ ପ୍ରତିଯୋଗୀତା-2017ର ପ୍ରତିଯୋଗୀମାନଙ୍କୁ ହାର୍ଦ୍ଦିକ ଶୁଭକାମନା ଜଣାଇଛନ୍ତି । “ଏହି ଦୃଷ୍ଟିବାଧିତ T20 ବିଶ୍ୱକପ ପ୍ରତିଯୋଗୀତାରେ ଅଂଶଗ୍ରହଣ କରିବା ଲାଗି ଆସିଥିବା ସମସ୍ତ ଦଳ ଏବଂ ସହାୟକ ଷ୍ଟାଫ ମାନଙ୍କୁ ଭବ୍ୟ ସ୍ୱାଗତ ଏବଂ ହାର୍ଦ୍ଦିକ ଶୁଭେଚ୍ଛା । T20 ପ୍ରତିଯୋଗୀତା ଦୃଷ୍ଟିବାଧିତଙ୍କ ମଧ୍ୟରେ କ୍ରିକେଟ ଖେଳକୁ ଆଦୃତ କରାଇବା ସହ ସେମାନଙ୍କ ମଧ୍ୟରେ ଥିବା ଅନନ୍ୟ କ୍ରୀଡା ପ୍ରତିଭାର ପ୍ରଦର୍ଶନ କରାଇବ । ଦୃଷ୍ଟିବାଧିତ T20 ବିଶ୍ୱକପ କ୍ରିକେଟ ପ୍ରତିଯୋଗୀତାର ସଙ୍ଗୀତ ପାଇଁ ଏଠାରେ ଲିଙ୍କ https://www.youtube.com/watch?v=Z0EN-zqS530 କରନ୍ତୁ” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଦେଶରେ ଗ୍ରୀଷ୍ମ ପ୍ରବାହ ମୁକାବିଲା ଏବଂ ମୌସୁମୀ ପ୍ରସ୍ତୁତିର ସ୍ଥିତି ସମୀକ୍ଷା ପାଇଁ ପ୍ରଧାନମନ୍ତ୍ରୀଙ୍କ ଉଚ୍ଚସ୍ତରୀୟ ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଏକ ଉଚ୍ଚସ୍ତରୀୟ ବୈଠକରେ ଦେଶରେ ଗ୍ରୀଷ୍ମ ପ୍ରବାହ ମୁକାବିଲା ଏବଂ ମୌସୁମୀ ପ୍ରସ୍ତୁତିର ସ୍ଥିତି ସମୀକ୍ଷା କରିଛନ୍ତି । ଏହି ବୈଠକରେ ଆଇଏମଡି ଏବଂ ଏନଡିଏମଏର ବରିଷ୍ଠ ପଦାଧିକାରୀମାନେ ଦେଶରେ ମାର୍ଚ୍ଚ-ମେ ୨୦୨୨ ମାସ ମଧ୍ୟରେ ଅନୁଭୂତ ହୋଇଥିବା କ୍ରମାଗତ ଉଚ୍ଚ ତାପମାତ୍ରା ସମ୍ପର୍କରେ ବିସ୍ତୃତ ଭାବେ ସୂଚନା ଦେଇଥିଲେ । ରାଜ୍ୟ, ଜିଲ୍ଲା ଏବଂ ସହରାଞ୍ଚଳ ସ୍ତରରେ ଏକ ‘ମାନକ ମୁକାବିଲା ପ୍ରସ୍ତୁତି ଯୋଜନା’ ଭାବେ ଗ୍ରୀଷ୍ମପ୍ରବାହ ମୁକାବିଲା କାର୍ଯ୍ୟ ଯୋଜନା ପ୍ରସ୍ତୁତ କରିବା ଲାଗି ରାଜ୍ୟ ଓ କେନ୍ଦ୍ର ଶାସିତ ପ୍ରଦେଶମାନଙ୍କୁ ପରାମର୍ଶ ଦିଆଯାଇଥିଲା । ଅନ୍ୟପକ୍ଷରେ ଦକ୍ଷିଣ ପଶ୍ଚିମ ମୌସୁମୀ ବାୟୁ ଜନିତ ସମ୍ଭାବ୍ୟ ପରିସ୍ଥିତିର ମୁକାବିଲା ନିମନ୍ତେ ରାଜ୍ୟମାନଙ୍କୁ ଏକ ‘ବନ୍ୟା ମୁକାବିଲା ପ୍ରସ୍ତୁତି ଯୋଜନା’ ବିକଶିତ କରିବା ଲାଗି କୁହାଯାଇଥିଲା । ଅନୁରୂପ ଭାବେ ବନ୍ୟା ପ୍ରବଣ ରାଜ୍ୟମାନଙ୍କ ପାଇଁ ଉଦ୍ଧାରକାରୀ ଦଳ ନିୟୋଜନ ଯୋଜନା ବିକଶିତ କରିବା ଲାଗି ଏନଡିଆରଏଫକୁ ପରାମର୍ଶ ଦିଆଯାଇଥିଲା । ଜନସାଧାରଣଙ୍କୁ ସଚେତନ କରିବା ଲାଗି ସାମାଜିକ ଗଣମାଧ୍ୟମର ସକ୍ରିୟ ଉପଯୋଗ କରିବାକୁ ପ୍ରଧାନମନ୍ତ୍ରୀ ନିର୍ଦ୍ଦେଶ ଦେଇଥିଲେ । ବୈଠକରେ ପ୍ରଧାନମନ୍ତ୍ରୀ ପରାମର୍ଶ ଦେଇ କହିଥିଲେ ଯେ, ଗ୍ରୀଷ୍ମପ୍ରବାହ କିମ୍ବା ଅଗ୍ନିକାଣ୍ଡ ଭଳି ଘଟଣା ଜନିତ ଜୀବନହାନି ରୋକିବା ଲାଗି ଆମ ସମସ୍ତଙ୍କୁ ଯଥାସମ୍ଭବ ପଦକ୍ଷେପ ଗ୍ରହଣ କରିବାର ଆବଶ୍ୟକତା ରହିଛି । ଖୁବ୍‌ କମ୍‌ ସମୟ ମଧ୍ୟରେ ଏପରି ଘଟଣାର ମୁକାବିଲା କରାଯିବା ଉଚିତ୍‌ । ସେ ଜୋର ଦେଇ କହିଥିଲେ ଯେ ତାପମାତ୍ରା ବୃଦ୍ଧି ପାଇବାକୁ ଦୃଷ୍ଟିରେ ରଖି, ଡାକ୍ତରଖାନା ମାନଙ୍କରେ ଅଗ୍ନି ସୁରକ୍ଷା ଅଡିଟ୍‌ କରାଯିବା ଆବଶ୍ୟକତା ରହିଛି । ପ୍ରଧାନମନ୍ତ୍ରୀ କହିଥିଲେ ଯେ, ଦେଶର ବିବିଧ ଜଙ୍ଗଲର ପ୍ରାକୃତିକ ପରିବେଶ ନିଆଁ ଦାଉରୁ ରକ୍ଷା କରିବା ପାଇଁ ମିଳିତ ପ୍ରୟାସ କରାଯିବା ଜରୁରି । ସମ୍ଭାବ୍ୟ ଅଗ୍ନିକାଣ୍ଡକୁ ଠିକ୍‌ ସମୟରେ ଠାବ କରିବା, ଅଗ୍ନି ନିର୍ବାପନ କରିବା ଏବଂ ଅଗ୍ନିକାଣ୍ଡ ପରେ ସ୍ଥିତି ସ୍ବାଭାବିକ କରିବା ପାଇଁ ତୁରନ୍ତ ପଦକ୍ଷେପ ଗ୍ରହଣ କରିବା ଲାଗି ବନ କର୍ମଚାରୀ ଓ ସଂସ୍ଥାର କ୍ଷମତା ବୃଦ୍ଧି କରିବାର ଆବଶ୍ୟକତା ରହିଛି ବୋଲି ପ୍ରଧାନମନ୍ତ୍ରୀ କହିଥିଲେ। ଆଗାମୀ ସୌସୁମୀ ପ୍ରସ୍ତୁତି ସମୀକ୍ଷା କରି ପ୍ରଧାନମନ୍ତ୍ରୀ କେତେକ ଆବଶ୍ୟକ ନିର୍ଦ୍ଦେଶ ଦେଇଥିଲେ । ଜଳବାହିତ ରୋଗ ସଂକ୍ରମଣ ଏବଂ ପ୍ରସାରକୁ ନିରାକରଣ କରିବା ଲାଗି ବିଶୁଦ୍ଧ ପାନୀୟ ଜଳ ଯୋଗାଣ ନିମନ୍ତେ ବିଶେଷ ବ୍ୟବସ୍ଥା କରିବା ଲାଗି ପ୍ରଧାନମନ୍ତ୍ରୀ କହିଥିଲେ । ଗ୍ରୀଷ୍ମ ପ୍ରବାହ ଓ ପରବର୍ତ୍ତୀ ମୌସୁମୀକୁ ଦୃଷ୍ଟିରେ ରଖି ଯେକୌଣସି ପରିସ୍ଥିତିର ମୁକାବିଲା ଲାଗି ସବୁ ବ୍ୟବସ୍ଥାକୁ ପ୍ରସ୍ତୁତ ରଖିବା ନିମନ୍ତେ କେନ୍ଦ୍ର ଏବଂ ରାଜ୍ୟ ସରକାରଙ୍କ ସଂସ୍ଥା ମଧ୍ୟରେ ପ୍ରଭାବୀ ସମନ୍ବୟ ସ୍ଥାପନ କରିବା ନେଇ ବୈଠକରେ ଆଲୋଚନା ହୋଇଥିଲା । ଏହି ବୈଠକରେ ପ୍ରଧାନମନ୍ତ୍ରୀଙ୍କ ପ୍ରମୁଖ ସଚିବ, ପ୍ରଧାନମନ୍ତ୍ରୀଙ୍କ ପରାମର୍ଶଦାତାଗଣ, କ୍ୟାବିନେଟ ସଚିବ, ସ୍ବରାଷ୍ଟ୍ର, ସ୍ବାସ୍ଥ୍ୟ, ଜଳ ଶକ୍ତି ମନ୍ତ୍ରଣାଳୟର ସଚିବଗଣ, ଏନଡିଏମଏ ସଦସ୍ୟ, ଜାତୀୟ ବିପର୍ଯ୍ୟୟ ପ୍ରଶମନ ପ୍ରାଧିକରଣ (ଏନଡିଏମଏ), ଭାରତୀୟ ପାଣିପାଗ ବିଭାଗ (ଆଇଏମଡି) ଏବଂ ଏନଡିଆରଏଫର ମହାନିର୍ଦ୍ଦେଶକମାନେ ଅଂଶଗ୍ରହଣ କରିଥିଲେ ।